CELEX: C2007/117/24
Language: da
Date: 2007-05-26 00:00:00
Title: Sag C-141/07: Sag anlagt den 9. marts 2007 — Kommissionen for De Europæiske Fællesskaber mod Forbundsrepublikken Tyskland

26.5.2007   
            
            
               DA
            
            
               Den Europæiske Unions Tidende
            
            
               C 117/15
            
         Sag anlagt den 9. marts 2007 — Kommissionen for De Europæiske Fællesskaber mod Forbundsrepublikken Tyskland
   (Sag C-141/07)
   (2007/C 117/24)
   Processprog: tysk
   Parter
   
      Sagsøger: Kommissionen for De Europæiske Fællesskaber (ved B. Schima, som befuldmægtiget)
   
      Sagsøgt: Forbundsrepublikken Tyskland
   Sagsøgerens påstande
   
               —
            
            
               Det fastslås, at Forbundsrepublikken Tyskland har tilsidesat sine forpligtelser i medfør af artikel 28 og 30 EF, idet der i den tyske apotekerlovs § 14, stk. 5 og 6, stilles nogle kumulative krav til aftaler om lægemiddelforsyning, som fører til, at det i praksis gøres umuligt for apoteker fra andre medlemsstater at varetage den almindelige lægemiddelforsyning af et sygehus.
            
         
               —
            
            
               Forbundsrepublikken Tyskland tilpligtes at betale sagens omkostninger.
            
         Søgsmålsgrunde og væsentligste argumenter
   Artikel 28 EF forbyder alle kvantitative indførselsrestriktioner såvel som alle foranstaltninger med tilsvarende virkning mellem medlemsstaterne. Enhver af medlemsstaternes bestemmelser for handelen, som direkte eller indirekte, aktuelt eller potentielt, kan hindre samhandelen i Fællesskabet, skal betragtes som foranstaltninger med tilsvarende virkning som kvantitative restriktioner. Den omstændighed, at de nationale forskrifter om handel med lægemidler på fællesskabsrettens nuværende udviklingstrin kun er harmoniseret på visse områder, fritager ikke medlemsstaterne fra deres forpligtelse til at overholde bestemmelserne om de frie varebevægelser.
   I henhold til den tyske apotekslovs § 14 kan de tyske sygehuse i stedet for at indrette eget sygehusapotek overlade lægemiddelforsyningen til et eksternt apotek. I samme bestemmelse opstilles imidlertid nogle kumulative krav til en sådan aftale om lægemiddelforsyning, som fører til, at det i praksis gøres umuligt for apotekere fra andre medlemsstater at varetage den almindelige lægemiddelforsyning af et sygehus, eftersom visse af de foreskrevne aftaleelementer kun kan opfyldes af apoteker, der er etableret i nærheden af det sygehus, der skal leveres til.
   Ifølge Domstolens retspraksis falder nationale bestemmelser, som begrænser eller forbyder bestemte former for salg, ikke ind under artikel 28 EF, hvis følgende to betingelser er opfyldt: for det første skal de omhandlede nationale bestemmelser finde anvendelse på alle de berørte erhvervsdrivende, der udøver virksomhed i indlandet, og for det andet skal bestemmelserne, såvel retligt som faktisk, påvirke afsætningen af indenlandsk fremstillede varer og varer fra andre medlemsstater på samme måde. I det foreliggende tilfælde er det imidlertid kun den første betingelse, som er opfyldt, mens inden- og udenlandske varer ikke, såvel retligt som faktisk, påvirkes på samme måde af det lovbestemte krav om, at alle aftaleelementer skal kunne opfyldes af en enkelt udbyder. I kraft af denne regel bliver markedsadgangen gjort vanskeligere for varer fra andre medlemsstater end for indenlandske varer. Herved er det ifølge Domstolens retspraksis uden betydning, at også indenlandske apoteker, der ikke ligger i nærheden af et sygehus, udsættes for de samme vanskeligheder. En national foranstaltning, der ikke begunstiger alle indenlandske varer, og som ikke kun stiller indførte, men også indenlandske varer ringere, kan nemlig også kvalificeres som en begrænsning af handelen mellem medlemsstater.
   Restriktioner for samhandelen i Fællesskabet kan begrundes i tvingende almene hensyn, navnlig i krav til den offentlige sikkerhed og sundhed. Herved skal de omhandlede nationale bestemmelser være egnede, nødvendige og forholdsmæssige. I det foreliggende tilfælde er den lovbestemte obligatoriske sammenstilling af alle de nævnte aftaleelementer ikke påkrævet af hensyn til sundhedsbeskyttelsen. Derimod bør det være muligt, at et apotek, der er beliggende langt fra det sygehus, som skal forsynes, overtager den almindelige levering af lægemidler, selv hvis apoteket er beliggende i en anden medlemsstat.